SÜRGŐSSÉGI INDÍTVÁNY

**a Gazdasági és Városstratégiai Bizottság 2018. február 12-i ülésére**

**Javaslat a 11-es Huszár út 4. szám alatti ingatlan ingyenes használatba adásával kapcsolatos döntés meghozatalára**

Tájékoztatom a Tisztelt Bizottságot, hogy a 7mérföld a Közösségért Közhasznú Nonprofit Kft. ügyvezetője azzal a kéréssel fordult Önkormányzatunkhoz, hogy 2018. március 1-től ingyenes használatba kaphassa a 11-es Huszár út 4 szám alatti – jelenleg üresen álló, korábban Match üzletként működő – üzlethelyiségséget, az üzlet üzemeltetésével kapcsolatos közüzemi díjak megfizetése mellett. A társaság vállalja, hogy az önkormányzat felhívására 60 napon belül az üzlethelyiséget saját tárgyaiktól kiürítve, kitakarítva visszaszolgáltatja. A Kft. által jelenleg bérelt, 11-es Huszár út 2. szám alatti üzlethelyiség bérleti jogát továbbra is fenn kívánják tartani.

Az ingyenesen rendelkezésükre bocsátott üzlethelyiség használata közben a Kft. – az eddig szerzett tapasztalatok alapján – korszerűsítené, praktikusabb berendezéssel látná el a jelenleg bérelt üzlethelyiséget, felújítaná a villamoshálózatot, korszerűsítené a fűtési rendszert, hogy a visszaköltözést követően jobb, kényelmesebb formában tudja biztosítani a szolgáltatásokat igénybe vevők részére.

A 11-es Huszár út 4 szám alatti üzlethelyiségben kísérleti jelleggel –ingyenesen igénybe vehető szolgáltatásként – az alábbiakat szeretné a Kft. kialakítani:

- információs sarok: 4-5 db számítógép elhelyezése, nyomtatóval, Internet hozzáféréssel. Az információs sarok célja több szintű, egyrészt ingyenes hozzáférést, segítséget nyújt a számítógéppel, Internettel, valamint nem megfelelő számítógépes ismeretekkel rendelkezőknek, másrészt segítséget nyújtanak a munkahely keresésben, önéletrajz elkészítésében, az elektronikus ügyintézésben és egyéb hasznos ismeretek megszerzésében.

- A terveik között szerepel továbbá, hogy kísérleti jelleggel, a városban működő élelmiszert forgalmazó kereskedelmi szervezetekkel együttműködve, a szavatossági idő lejárta előtt, de még fogyasztható élelmiszereket ingyenesen, vagy az eredeti ár 10-30% közötti árán forgalmaznának.

A szombathelyi 2260/2/A/43 hrsz.-ú, 11-es Huszár út 4. szám alatti üzlethelyiség a 27/2017. (I. 30.) GVB határozat alapján bérbeadás útján történő hasznosításra került kijelölésre. A 2017. február 6. napján induló pályázatra nem érkezett pályázat, így az eredménytelenül zárult. A SZOVA Szombathelyi Vagyonhasznosító és Városgazdálkodási Nonprofit Zrt. 2017. március 20. napi levelében arról tájékoztatta önkormányzatunkat, hogy a Sárdi-ér úti Multifunkcionális Városi Közszolgáltatási Telephely megvalósításával a beköltöző társaságok ügyfélszolgálati tevékenysége nem korszerű, nem ügyfélbarát. A társaságok jelenlegi ügyfélszolgálatai egymástól elszigetelten a város különböző pontjain helyezkednek el, részben saját, részben önkormányzati tulajdonú ingatlanokban. Ezen okból felmerült az ügyfélszolgálatok frekventált helyen történő centralizációja, amellyel hatékonyabb üzemeltetéssel látható el az ügyfélszolgálati tevékenység. A SZOVA Nonprofit Zrt. megvizsgálta a lehetséges helyszíneket, és megállapította, hogy egy korszerű, a mai kor követelményeinek megfelelő ügyfélszolgálat kialakítására a legalkalmasabb helyszín a szombathelyi 2260/2/A/43 hrsz.-ú, 11-es Huszár út 4. szám alatti üzlethelyiség bizonyul.

**Tekintettel arra, hogy ezen stratégiai terv még kidolgozás alatt van, az üzlethelyiség az ügyfélszolgálattal kapcsolatos terv elfogadásáig, átmenetileg hasznosítható.**

2015. június 16-án nyitott meg Szombathelyen a Charity Shop – Adomány Pont Közösségi Bolt. Az alapítók célja, hogy a helyi civil közösségekkel, szervezetekkel, intézményekkel, az önkormányzattal szorosan együttműködve segítsék azok munkáját a kulturális, közösségformáló, karitatív, környezettudatos gondolkodás elmélyítésében, és tevékenységükkel hozzájáruljanak a szegénység és a társadalmi kirekesztettség problémájának feloldásához. A közösségi bolt a magánszemélyeket olcsó áraival és az évente négy alkalommal megrendezésre kerülő szociális vásáraival támogatja. Szombathelyen az üzletet megnyitása óta eltelt időszakban 18.164 fő kereste fel a közösségi boltot. 12. 680 fő vásárlási szándékkal, akik az elmúlt évek átlagárán számítva 340 forintos áron 23. 308 jó minőségű terméket tudtak megvásárolni, miközben vásárlásukkal adományoztak a közösség javára. Vásárlásuk során megőrizték emberi méltóságukat, hiszen nem segélyt, könyöradományt fogadtak el, hanem miközben kielégítették szükségletüket még ők segítettek a közösségi célok megvalósításában. A szombathelyi adományozók jóvoltából közel 50 tonna adományt juttatott el a Kft. az országban nehezebb körülményei között élőkhöz a helyi önkormányzatok, egyesületek, alapítványok és egyházak segítségével, közreműködésével.

Helyben, illetve Vas megyében közösségi szervezeteknek, intézményeknek az alábbi támogatásokat nyújtották:

- Elmétől a lélekig – pszichiátria betegekért – Alapítvány

- Markusovszky Kórház

- PontMás Vas Megyei Autista Gyermekekést Alapítvány

- ESŐEMBERKE Alapítvány a Vas Megyei Autistákért

- A város művészeivel, vállalkozóival összefogva az önkormányzat segítségével jótékonysági aukció a Markusovszky Kórház Pszichiátria Osztálya javára

Magánszemélyeknek nyújtott támogatások:

* idénynek megfelelően évente 4 alkalommal kedvezményes vásárlási lehetőség biztosítása, amikor egy-egy család 3-500 forint közötti áron vásárolhat egy szatyornyi ruhát, cipőt az egész családnak,
* - minden év augusztus és szeptember hónapokban tanévkezdést támogató akció rendezése, amikor 80-100 forintos áron tudják megvásárolni a betérők a tanévkezdéshez szükséges eszközöket, ruhaneműt,
* - a Vas Népe napilappal közösen szerveztük meg a többszörösen hátrányos helyzetű Kozma Andriska javára támogatási akciónkat.

Közösségi rendezvények:

* Adományboltok éjszakája elnevezésű program, amiben közreműködött az Aranyhíd EGYMI tánc- és drámacsoportja, a Paragvári Utcai Általános Iskola Kicsinyek Kórusa, a Váci Mihály Általános Iskola tanulói, az Erkel Kórus, a Mesebolt Bábszínház és a Weöres Sándor Színház művészei.
* Szabó Tibor Jászai Mari díjas színművész, jószolgálati nagykövet segítségével jótékonysági koncertek rendezése a Weöres Sándor Színházban és a Bartók Teremben, melyek bevétele közösségi célokat szolgált.

A társaság a jelenleg nem hasznosított üzlethelyiség ingyenes használati jogának biztosításával – olyan új programokat tudna elindítani, amelyek nagyon jól működnek a szomszédos Ausztriában. A tapasztalatok alapján pedig mindezek a programok átültethetőek lennének más hazai városokban működő közösségi boltokba is.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az ingatlan ingyenes használatba adását a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében foglaltak alapozzák meg.

A helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

Fentiek alapján indítványozom, hogy a Bizottság javasolja a Közgyűlésnek, hogy a szombathelyi 2260/2/A/43 hrsz-ú, 11-es Huszár út 4. szám alatti 376 m2 alapterületű üzlethelyiségre a 7mérföld a Közösségért Közhasznú Nonprofit Kft. részére 2018. március 1. napjától 2019. február 28. napjáig, 60 napos felmondási határidővel terjedő határozott időtartamra biztosítson ingyenes használatot.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet 14 § (1) bekezdése alapján terjesztem a sürgősségi indítványt a Tisztelt Bizottság elé, a sürgősség indoka, hogy az ingatlan hasznosítására a lehető legrövidebb időn belül sor kerülhessen.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február 12.**

  **/: Dr. Puskás Tivadar :/**

**Határozati javaslat**

**…./2018. (II. 12.) GVB. sz. határozat**

1. A Bizottság a Közgyűlés számára javasolja, hogy a helyiségbérlet szabályairól szóló 17/2006. (V. 25.) önkormányzati rendelet önkormányzati rendelet 2. § 3) pontja alapján a szombathelyi 2260/2/A/43 hrsz-ú, 11-es Huszár út 4. szám alatti 376 m2 alapterületű üzlethelyiség ingyenes használatát 2018. március 1. napjától 2019. február 28. napjáig terjedő határozott időtartamra, 60 napos felmondási határidővel engedélyezze a 7mérföld a Közösségért Közhasznú Nonprofit Kft. részére működésének elősegítése céljából.

A Közgyűlés az Kft. részére ingyenes használatot az alábbi feltételekkel biztosítson:

* amennyiben az ingatlant az Önkormányzat más célra hasznosítja, úgy megfelelő csereingatlan biztosításáról nem köteles gondoskodni,
* az ingatlan fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.
1. A Bizottság javasolja, hogy a Közgyűlés hatalmazza fel a polgármestert, hogy a 7mérföld a Közösségért Közhasznú Nonprofit Kft.-vel az ingyenes használatra vonatkozó megállapodást megkösse.

**Felelős:** Lendvai Ferenc, a Gazdasági és Városstratégiai Bizottság elnöke

 (végrehajtásért: Lakézi Gábor, a Városüzemeltetési Osztály vezetője)

**Határidő**: azonnal